runetrust/blame-folketinget-dk huggingface dataset:
Britta Schall Holberg (V), 2006-05-02:
Så kan jeg forstå, at ordføreren også mener, at det kan være en god bagage at have med, når man skal tage en videregående uddannelse, fordi det måske i virkeligheden kan gøre, at man bliver hurtigere færdig med sin uddannelse, hvis man lige har fået tænkt sig lidt om på et højskoleophold og overvejet, hvad det er for en uddannelse, man i virkeligheden ønsker sig.
Sophie Løhde (V), 2023-05-09:
Jeg har det synspunkt, at selv de steder, hvor der er faglige uenigheder, må vi insistere på, også selv om vi snakker om et ganske, ganske lille antal børn og unge – var det 7, vi kom frem til, ud af de 22, vi taler om? – at de skal have den bedste hjælp.
Mariann Fischer Boel (V), 1999-01-27:
Også Venstre, SF og Kristeligt Folkeparti var skeptiske over for ministerens idé og ønske om en centralisering og en statsliggørelse af strukturen; men Venstre valgte trods alt at stemme for fødevareloven ved tredjebehandlingen, da vi konstaterede, at ændringsforslaget blev stemt ned.
Svend Auken (S), 1998-04-28:
Den ene er, at ud over at vi opfylder målsætningen fra 1987, får vi, som mange ordførere med rette har fremhævet, en række sidegevinster med hensyn til naturgenopretning, med hensyn til mere miljøvenlige driftsformer i landbruget, med hensyn til mere skovrejsning og med hensyn til et tigerspring for økologisk landbrug.
Jens Vibjerg (V), 2011-02-08:
Nu har vi tidligere i dag hørt, at Socialdemokraterne synes, at de udfordringer, vi står over for, skal løses ved, at børnefamilierne skal knokle noget mere, og så skal min generation holde fri fra arbejde og tage ud at spille golf, rejse på ferie, eller hvad det nu kan være, og det har SF jo tilsluttet sig.
Morten Østergaard (RV), 2016-06-01:
Jeg vil tilbage til den diskussion, vi havde lige før middagspausen, hvor hr. Jakob Ellemann-Jensen jo sagde, at man i Venstre holder det princip helligt, at man ikke udtaler sig kritisk om noget, medmindre man med sikkerhed vil lave det om, hvis man får magt, som man har agt.
Birgitte Vind (S), 2025-05-07:
I den bedste af alle verdener var alt jo overstået i løbet af nul komma fem, men i et regelbaseret samfund kerer vi os altså også om det omgivende samfund rundt om produktionsvirksomhederne og om konsekvenserne af vores industriproduktion, og derfor skal vi selvfølgelig lade ønsket om fremdrift gå hånd i hånd med ansvaret for det omgivende samfund.
Brigitte Klintskov Jerkel (KF), 2025-04-02:
Hvis ordføreren lyttede efter, ville han have hørt, at jeg i forhold til det her forslag rent faktisk sagde, at jeg kan få øje på, at der kan være nogle problemer i forhold til både EU-samarbejde, internationale konventioner og Dublinforordningen, som ordføreren også nævner.
Erling Bonnesen (V), 2008-11-27:
Naturligvis har jeg forsøgt at gøre mig nogle overvejelser om de ting, der bliver nævnt, og præcis i overensstemmelse med - kan vi sige - de gode erfaringer, der er opsamlet rundtomkring i udbudssituationer, både i den kommunale verden og i den private verden, er det jo således, at man går ind og får beskrevet sin opgave, altså kort og godt hvad man ønsker der skal leveres, så det er præcist beskrevet, og at man så får sat prisen på det i et udbud.
Magnus Heunicke (S), 2025-04-22:
Vi har jo fine regler, men de bliver ikke overholdt, tydeligvis, så det er alt for nemt, og det lokker alt for mange, og det er en del af de problemer, er jeg helt overbevist om, som vi har, når det handler om, at vores unge mænd har for meget at miste og mister for meget i de der meget, meget afgørende, formative og også skrøbelige år, som det jo er, når man går fra at være ung til at være voksen.
Benny Engelbrecht (S), 2010-12-03:
Jeg er glad for, at ministeren i sin tale gør opmærksom på den problemstilling, som der er for de små erhvervsdrivende, altså i det tilfælde, hvor man eksempelvis har et cpr-nummer – det kunne være en lille håndværker, det kunne være en privat konsulent eller tilsvarende – som hænger sammen med privatadressen.
Ole Birk Olesen (LA), 2020-10-22:
Vi er på linje med andre borgerlige partier, som efterlyser en opdeling af lovforslaget, fordi vi gerne stemmer for den del, der handler om at bringe reglerne i overensstemmelse med praksis, også i henhold til en EU-harmonisering, mens vi omvendt ikke synes, at regeringen har løftet bevisbyrden for, at kommunerne ikke varetager vvm-opgaven godt nok, og at staten vil kunne gøre det bedre.
Lars Barfoed (KF), 2008-11-05:
Når hr. Benny Engelbrecht siger, at han ikke skal gøre sig - hvad var det, der blev sagt - klog på, hvordan man udvikler alle de her teknologier langt ud i fremtiden, kan jeg sige, at så er vi i hvert fald to, der ikke skal gøre os for kloge på det.
Jens Joel (S), 2017-05-29:
Og så kan man sige, at hvis vi for alvor skal gøre noget ved, at det kan betyde, at vi står med et finansieringsproblem i 2020 og 2030, skal vi jo begynde at diskutere afgifterne og i virkeligheden ikke skrue ned for den relativt lille ændring, som det her trods alt er, og genere de mennesker, som det vil ramme, uden i virkeligheden at få stoppet det.
Maria Reumert Gjerding (EL), 2016-12-19:
Er det ikke også et rimeligt krav, som Venstre ville stille til en lovbehandling, at hvis Venstre har spørgsmål til et lovforslag og et lovforslags konsekvenser ude i den virkelige verden, så forventer Venstre også at nå at få svar på de spørgsmål, inden Venstre skal sidde og tage stilling ved en tredje behandling?
Birthe Rønn Hornbech (V), 2007-04-27:
Vi ved, at der er trossamfund, der er direkte imod det her, og vi ved, at det største trossamfund selv har en løbende diskussion, hvor mit gæt er, at den danske folkekirke vil have et flertal af biskopper, der i hvert fald inden for 10 år vil gå ind for en kirkelig velsignelse, og så vil vi – går jeg i hvert fald ud fra – tage det med.
Henriette Kjær (KF), 2004-01-20:
Selvfølgelig har man nogle erfaringer fra Fyns Amt, der gør, at man godt vil have nogle øgede magtbeføjelser, men med henvisning også til den diskussion, vi havde på hele ældre/demensområdet og handicapområdet, drejer det sig om, at mindst mulig magtanvendelse er at foretrække, og det kunne jeg ikke forestille mig andet end at man tager højde for.
Majbrit Berlau (EL), 2006-02-28:
Hvis det så er sådan, at de bliver pålagt en koordineringsplan fra hospitalets side, som jeg er nødt til at understrege at man ikke har medinddraget den enkelte bruger i, og hvis de er uenige i de behandlingsmetoder, der foreslås i koordineringsplanen og derfor undslår sig for at deltage i behandlingen – det kan jo f.eks. være spørgsmålet om et specifik medicinpræparat, som den enkelte ved giver vedkommende så kraftige bivirkninger, at han ikke kan være til længere og ikke kan holde det ud længere og derfor undslår sig den behandling, der er blevet dikteret fra hospitalets side – kan det være et argument for at indlede den tvungne opfølgning, den ambulante tvang.
Peter Kofod (DF), 2024-05-22:
Jeg vil også gerne anerkende Moderaternes ordfører for at sige nogle rigtig fornuftige ting og også have modet til at være ærlig og give nogle nye perspektiver til den her diskussion og måske også, kan jeg måske godt sige, give udtryk for en linje, der ikke sådan en til en flugtede med det, som kulturministeren havde været ude at sige.
Margrete Auken (SF), 1998-01-21:
Men jeg kender adskillige lesbiske, som har børn og lever under forhold, som jeg i hvert fald personlig finder fuldt betryggende, fordi de som vi andre har set sig godt for, da de afgjorde, hvem der skulle være far til deres barn. Så vil jeg også sige, at den metode, de bruger, er altså ikke så risikabel som den, vi andre har brugt - hvis man endelig skal sammenligne - og efterfølgende har de gjort sig umage for, at barnet på en eller anden måde kom til at kende sin far.
Christian Juhl (EL), 2011-11-10:
Tror hr. Peter Christensen, at de 2 år skaber tryghed i privatøkonomien og familiernes hverdag, når man laver den slags skrappe ting, der gør, at familierne risikerer at falde ud over kanten og ikke have noget forsørgelsesgrundlag, hvis der ikke er noget arbejde.
Lene Espersen (KF), 2008-05-07:
Lige nu er der rigtig, rigtig god plads i kriminalforsorgens institutioner, og derfor er det vores vurdering, at når politi- og domstolsreformen kommer i gang, så det ruller, som det plejer at gøre, er der tilstrækkelig med kapacitet til at have det normale belæg samt plads til det yderligere pres på kapaciteten, som strafskærpelserne medfører.
Rasmus Vestergaard Madsen (EL), 2018-10-26:
Til slut vil jeg sige, at Enhedslisten på nuværende tidspunkt ikke har taget endelig stilling til lovforslaget, da vi afventer udvalgsbehandlingen, hvor vi håber, at regeringen vil være imødekommende, i forhold til at dække den brist, der er, i forhold til at sikre den nødvendige rådgivning til landmændene, når sundhedsrådgivningskategorierne bortfalder.
Jann Sjursen (KRF), 2003-05-08:
Vi er selvfølgelig stærke tilhængere af, at Danmark ratificerer tiltrædelse af traktatgrundlaget, så de nye medlemmer kan blive optaget, hvis folkeafstemningerne i de pågældende lande falder positivt ud, hvilket vi selvfølgelig også håber. Det er på mange måder en stor dag, fordi vi førstebehandler det her lovforslag.
Thomas Adelskov (S), 2005-12-15:
Kan beskæftigelsesministeren ikke lige i denne forbindelse oplyse, hvem det er, som får lov at blive løftet ud, altså om det både er unge og ældre på kontanthjælp, hvilken type psykiatrisk diagnose man skal have, og om man kunne forestille sig andre sygdomsgrupper omfattet af denne udflytning fra kontanthjælpsloftet, samt hvilken sats regeringen tænker på at give den gruppe, som man nu flytter fra ordningen med kontanthjælpsloftet.
Lars Barfoed (KF), 2009-04-21:
Det er jo sådan, at der allerede i dag findes en række firmaer, som fører statistik og registre over dårlige betalere i Danmark, og som udgangspunkt er det altså sådan, at regeringen ikke mener, at det offentlige ved lovgivning skal etablere ordninger, hvor der i forvejen findes private virksomheder, der sådan set løfter opgaverne.
Bjarne Laustsen (S), 2014-03-11:
Hvis så man er med på det forslag, som Venstres ordfører læste op – det har vi endnu ikke hørt om man er – så vil man bare gøre situationen endnu værre, for så vil man indlede en handelsboykot imod Norge, så de ikke kan få lov at levere nogen som helst fisk til dansk fiskeindustri.
Steen Gade (SF), 2007-04-26:
Jeg vil gerne spørge fru Irene Simonsen, hvordan hun i en diskussion om grundlæggende værdier har det med at stå sammen med Dansk Folkeparti, som så åbenlyst har problemer med grundlæggende værdier, når det gælder menneskerettigheder, og når det gælder en lang række af de ting, som også er nævnt i fru Irene Simonsens forslag til vedtagelse.
Jette Gottlieb (EL), 2022-03-16:
Jeg har et fuldstændig naivt håb, og det er, at når det her forslag nu går tilbage i udvalgsbehandlingen – vi er trods alt kun ved andenbehandlingen – så sender alle, der sidder her, deres ordførere ind i en debat, der handler om, om vi ikke, når der er alternativer, så skal finde dem.
Merete Riisager (LA), 2015-04-10:
I virkeligheden vil jeg mene, at hvis man nu var regeringsparti – det er hverken Liberal Alliance eller Enhedslisten – så burde det være muligt at sætte nogle af de mange embedsmænd, som man råder over, i gang og sige: Lav en model for det her, hvor I sørger for, at de penge, der er blevet afsat til et barn på specialområdet, kan følge det enkelte barn helt ud i klasselokalet.
Jacob Buksti (S), 1998-03-27:
Valgresultatet gav et Folketing med gode samarbejdsmuligheder mellem ansvarlige partier, men det forudsætter jo, at der er en opposition med et mindstemål af saglighed, og at det er muligt at se, hvor de forskellige partier står. Jeg vil da gerne her rose Venstres nyvalgte gruppeformand for hans afstandtagen til sine tidligere synspunkter om minimalstaten og danskernes slavenatur, men da var han jo yngre, og nu er han åbenbart også blevet klogere.
Nanna Westerby (SF), 2008-02-21:
Jeg vil gerne høre, om ordføreren vil give en garanti for, at de her penge bliver ført tilbage til uddannelsessystemet, og jeg vil også spørge, om det kommer til at ske til næste år, for jeg tror, der er rigtig mange institutioner, der gerne vil vide, om de her besparelser skal indregnes som midlertidige eller som permanente forringelser.
Karen Jespersen (V), 2008-05-15:
Jeg er sikker på, at vi i fællesskab kan finde frem til nogle fornuftige løsninger, for når alt kommer til alt, er vi jo enige om fundamentet, nemlig at det selvstyre, som Folketinget har overdraget til kommunalbestyrelserne, skal bane vejen for et velfungerende velfærdssamfund.
Anders Fogh Rasmussen (V), 2003-04-23:
Men jeg vil gerne sige til hr. Frank Jensen, at det, regeringen i hvert fald hidtil har gjort på voksen- og efteruddannelsesområdet, sigter på at få en mere, hvad skal vi sige, behovstyret udvikling af voksen- og efteruddannelsen med større hensyn til, hvad der egentlig reelt er brug for på arbejdsmarkedet.
Aaja Chemnitz (IA), 2025-11-28:
Det her er et lovforslag, som handler om tjenestemænd i Grønland, og jeg vil egentlig gerne give ordføreren mulighed for at sige, hvad DF's holdning er i forhold til at ligestille tjenestemandspensionen mellem Grønland, Danmark og Færøerne, som ligesom er indholdet i det her lovforslag.
Morten Homann (SF), 2003-05-09:
Ja, for det er jo rigtigt, at når regningen for det her skal betales, så er der nogle, som ikke får skattelettelsen - det må hr. Mikkel Dencker kunne bekræfte - og det er folk på overførselsindkomster, pensionister, studerende, arbejdsløse osv., som skal være med til at betale de regninger, der nu følger med.
Preben Bang Henriksen (V), 2022-04-22:
Det femte element er jo, at der i en betinget dom over unge mennesker skal kunne knyttes et vilkår om, at økonomiske dispositioner over en af retten fastsat grænse skal godkendes af tilsynsmyndigheden, altså af Kriminalforsorgen – en ganske udmærket idé efter stik af Picasso, må jeg sige.
Liv Holm Andersen (RV), 2013-10-24:
Den her handleplan skal jo så have til formål at sikre, dels selvfølgelig at den involverede person kommer ud af den akutte fare, kommer i sikkerhed, dels at der tages skridt i retning mod, at personen kommer væk fra den her bane og i fremtiden vil få en større mulighed for at vælge selv, altså at der laves en helhedsindsats, således at personen kan få bedre muligheder for at komme ud på den anden side af den her konflikt på en bedre måde, ud til tryghed, ud til sikkerhed, ud til muligheder.
Sophie Løhde (V), 2010-04-16:
Jeg er ikke sådan på stående fod klar over, hvor bred Folketingssalen her egentlig er, men til illustration af de 13 m kan jeg da nævne, at det svarer til den gennemsnitlige længde for en gråhval, hvor hannen, der i øvrigt bliver mindre end hunhvalen, typisk bliver mellem 12 og 14 m lang.
Niels Helveg Petersen (RV), 2009-05-26:
Jeg kan ikke lade være med at gentage, hvad jeg også sagde under førstebehandlingen: Der er da én god ting ved denne skattepakke, og det er, at det er en endelig begravelse af kontraktpolitikken, nemlig af den linje, hvor man forud for et valg siger, hvad man vil gøre efter et valg.
Arne Melchior (CD), 2001-01-23:
Hvad så, om der ryger 50 menneskeliv mere eller mindre, når bare vi må køre, som vi vil? Må jeg gøre hr. Heiselberg opmærksom på, at loven og forstanden altså sidder oppe i hjernen og ikke nede i fodsålen på speederen, og at køre 10 km/t. for stærkt, hvor der f.eks. må køres 50, er en lovovertrædelse på 20 pct., som er farlig for en selv og for andre menneskers liv og lemmer!
Thomas Jensen (S), 2025-02-06:
Har SF gjort sig nogle overvejelser over alle de der ting, f.eks. hvad vi skal investere for at sikre, at vi ikke får ødelagt et arbejdsmarked, ved at folk i stedet for at køre ind og arbejde i hovedstaden begynder at trække ud på Sjælland og finde arbejde i stedet for, og så står man herinde og kan ikke få produceret den offentlige service og de ting, man skal have lavet i private virksomheder?
Flemming Møller Mortensen (S), 2008-11-26:
Det, jeg efterspørger, er, om vi fra dansk side blot skal efterleve det, man beslutter i EU, eller om vi en gang imellem fra dansk side måske skal være lidt proaktive i forhold til at sætte en lidt højere barre for at få elimineret den patientrisiko, som helt klart er ved et præparat som det her, en risiko, som producenten af præparatet også har vedkendt sig hele vejen igennem.
Hans Kristian Skibby (DF), 2011-03-04:
Så spørger jeg ministeren: Virker det ikke kompetenceafgivende, for at bruge ministerens egne ord, når man efter at have lavet en aftale med Dansk Folkeparti og efter at have praktiseret de regler lige pludselig efter så mange år finder ud af, at nu vil man til at give dansk statsborgerskab til borgere, som ikke opfylder de krav, de love og de kriterier, som er indeholdt i den aftale, som regeringen har med Dansk Folkeparti?
Lone Møller (S), 2002-03-12:
Hvorfor skal en kommune have adgang til at lade en 35-årig springe ventelisten til sygehusbehandling over, mens en 80-årig må vente, selv om den 80-årige er mere syg? Jeg har noteret mig i udvalgsbehandlingen, at både Kommunernes Landsforening og Amtsrådsforeningen finder det problematisk, at lovforslaget flytter kompetencen og ansvaret for at bedømme, hvem der skal have sygdomsbehandling, fra entydigt at ligge i lægefagligt, amtsligt regi til et gråzoneområde, hvor kommunen kan afholde udgifterne til sygehusbehandling ud fra et socialt hensyn.
Ane Halsboe-Jørgensen (S), 2024-05-30:
Der er selvfølgelig også en erkendelse af, at der er grænser for, hvad man kan sætte unge mennesker til, men at vi nok både i EU-regi og herhjemme er kommet til at gå et skridt for langt i beskyttelsen mod arbejdet i stedet for at prøve at skabe en beskyttelse i arbejdet, og det glæder jeg mig helt usigeligt til at vi skal arbejde videre med.
Martin Lidegaard (RV), 2004-03-25:
Jeg er meget glad for den store interesse fra Dansk Folkeparti om det radikale forslag til afvikling af landbrugsstøtte. Det ligger på vores hjemmeside, og vi har år for år anvist, hvordan det kan gøres. Siden vi lavede vores forslag, som ligger til grund for vedtagelsen af 5. november, hvor vi jo går ind og siger sammen med regeringen og Dansk Folkeparti, at først skal vi tage fat på eksportstøtten, fordi det er den mest skadelige over for ulandene, derefter kan vi tage fat på den egentlige produktionsstøtte og dernedefter, siden da er der faktisk kommet en del forskning bl.a. fra Fødevareøkonomisk Institut, der lige har afsluttet deres 2-årige projekt, som viser, at måske er det allermest skadelig over for ulandene faktisk toldbarriererne, og måske skulle man i virkeligheden starte med dem, og så derefter tage fat på eksportstøtten og produktionsstøtten.
Liv Holm Andersen (RV), 2013-02-08:
I Radikale Venstre bakker vi også op om at skabe gode forhold for de mennesker, der venter, for de mennesker, der lever med usikkerhed, for de mennesker, der har fået sat deres liv på standby, for de børn, der vokser op med psykisk syge og traumatiserede forældre.
Naser Khader (KF), 2016-10-26:
Jeg mener, at vi fortsat skal arbejde for det, presse Rusland, true Rusland med, at vi gerne vil have flyforbud og eksempelvis sige nej til, at Nord Stream-gasledningen kan gå igennem de danske farvande, udvide sanktionerne mod Putin personligt og cirklen omkring ham, samle beviser for krigsforbrydelser imod ham, true ham på alle mulige måder til at indføre flyforbud over Syrien.
Johs. Poulsen (RV), 2006-04-05:
Man kunne f.eks. forestille sig, at man kombinerede det bedste fra de to nævn, som umiddelbart ligger for, nemlig en meget, meget grundig og dygtig sagsforberedelse i Naturklagenævnets sekretariat, og så den meget dybtgående sagkundskab, der findes hos dommerne i Miljøklagenævnet, især hvis de så også fik en udvidet indstillingsret, som omfatter de grønne organisationer.
Peter Hummelgaard (S), 2023-04-11:
Jeg tror i det hele taget, det må være en fælles opgave for Folketinget set i lyset af de diskussioner, der har været, og der kan vi jo altid diskutere med hinanden, hvem der har ret, og hvem der tager fejl, og hvem der bærer ved til bålet og alt muligt andet.
Peter Skaarup (DF), 2010-06-02:
Det, jeg egentlig bare gerne vil frem til, er: Vil hr. Villy Søvndal sige til sine folketingsmedlemmer, at det jo ikke kun gælder, når man holder bragetaler på landsmøderne, men at det også gælder, når man skriver indlæg i Politiken, at man ikke ønsker at dæmonisere nogen?
Lars Boje Mathiesen (NB), 2019-12-05:
Og hvis vi åbner op her, hvor stopper det så, hvis der kommer et flertal, som er endnu værre, og som mener, at vi skal bruge endnu flere af borgernes penge på forskellige investeringer, som ikke har til formål at øge pensionsselskabernes formue og derved pensionisternes formue, men derimod har en eller anden politisk aktivistisk tilgang?
Karen Hækkerup (S), 2011-06-14:
Vi har haft en fejlslagen krisepolitik, og det svar, som den danske regering og Dansk Folkeparti giver på håndteringen af den ekstremt elendige situation, dansk økonomi er i, den alvorlige situation med tab af arbejdspladser og med familier, der kan se en usikker fremtid i møde, er, at vi nu skal snakke om udvisningsregler.
Frederik Vad (S), 2026-01-29:
Hr. Mads Olsen havde mig med hele vejen, lige indtil han svarede fru Zenia Stampe, og det ligger uden for det her beslutningsforslag, men nu er det jo blevet sagt i debatten, så jeg tænker alligevel, at jeg kan tillade mig at spørge med formandens velsignelse.
Per Clausen (EL), 2008-10-23:
Også der er jeg jo lidt nervøs for, at det, der faktisk skulle være en ganske stor gevinst ved det her, nemlig at almindelige mennesker, borgere, ngo’er osv. kunne få adgang til information, som de i dag har meget svært ved at få adgang til, at der var en lige og fri adgang til dem, jo godt kunne modsvares, hvis man indførte brugerbetalingssystemer, som så ville gøre, at adgangen blev relativt dyr eller meget dyr.
Margrethe Vestager (RV), 2005-06-14:
Det kan ikke have undgået at gøre indtryk, når vi har haft deputation på deputation, som siger, at der skal 80.000 eller 120.000 borgere til, hvis man vil drive en skole for de børn, der har den type af autistisk handicap, som faktisk kræver et skoletilbud.
Karen Hækkerup (S), 2014-04-25:
Så for helt kort at sammenfatte: Samlet set er det på baggrund af de foreliggende oplysninger Justitsministeriets opfattelse, at der ikke er grundlag for at antage, at retssikkerhedsloven generelt har givet anledning til væsentlige problemer i praksis i 2012, hverken i forhold til de virksomheder m.v., hvor der udføres kontrolbesøg, eller i forhold til myndighedernes tilrettelæggelse og udførelse af kontrolbesøg m.v.
Ellen Trane Nørby (V), 2007-05-03:
Det er bare ikke tilfældet, og derfor kan jeg ikke følge hr. Per Clausens logik overhovedet, for musikskoleområdet i Danmark står rigtig stærkt, museumsområdet i Danmark står rigtig stærkt, og egnsteaterområdet i Danmark står rigtig stærkt, og det vil det fortsat komme til at gøre, også inden for en refusionsordning under en rammestyring.
Villy Søvndal (SF), 2003-04-11:
Det er jo noget af det, som kommer sidst i rækken, når man står og skal tage stilling til at afskedige hjemmehjælpere i stort tal, lukke daginstitutioner, give dårligere tilbud i daginstitutioner; det er klart, at det her er noget, der kommer sidst på dagsordenen, når man sidder med den her sag rundt om i kommunalbestyrelserne.
Mike Legarth (KF), 2009-09-08:
Men jeg vil gerne sige, at jeg selvfølgelig synes, det er helt afgørende, at man ikke i kommunalbestyrelsen lader madproducenten eller byrådet tjene penge på madordningen, forstået på den måde, at man tager en merpris for maden og så bruger den merpris til at levere nogle andre serviceydelser.
Per Stig Møller (KF), 2002-11-20:
, hvis disse lande yder væsentlig mindre bistand end Danmark. Så mangler der jo gensidighed. For det andet lægger vi vægt på, at så store dele af det danske samfund som muligt, herunder som bekendt ngo'er og dansk erhvervsliv, er involveret i den danske bistandsindsats.
Jette Gottlieb (EL), 1998-11-17:
Statsministeren udtalte den 19. februar 1998, at regeringen bl.a. ville gå til valg på, at der skulle skabes en større sammenhæng mellem arbejdsliv og familieliv, og det gennemgående tema i forespørgselsdebatten i foråret, det, det virkelig drejede sig om for alle børnefamilierne, og det nævnte alle ordførere, var tid, tid, tid og atter tid.